OpenLLM-France/wikimedia huggingface dataset:
# Buhez ar Sent/1837/Anselm

| ◄ Aignes, eus a urz S. Dominiq | Anselm | Soter  ► |
Sant Anselm, eus ur famill nobl ha distinguet eus ar Piemon, a renoncas da c’hrandeuriou ar bed evit en em renta Religius en Abaty du Bec en Normandi, e pelec’h e cunduas ur vuez mortifiet bras, ispicial en dibri hac en eva.
Evel m’en devoa c’hoant bras d’en em avanç er studi, hac un desir brassoc’h c’hoas da avanç er vertuziou, e teuas souden habil ha fervant meurbet ; hac e oue choaset evit Superior eus e Gouent, Hiniennou eus ar Religiuzet a gavas drouc ma oa bet preferet Anselm da gals a re-all cozzoc’h evintâ ; mæs ar Sant a c’hounezas heb dale o sperejou hac o c’halonou dre e zouçder, dre e humilite ha dre e batiantet. Dre ar voyen-se e teuas da veza caret ha respetet gant an oll, hac e lequeas ur peoc’h hac un union gaër etouez e Religiuset, da bere e inspiras ive un desir bras eus ar berfection.
Ar brud eus e Santelez a yeas quer pell ma oa enoret, non pas hebquen gant an Isquibien, mæs c’hoas gant ar Pab Gregor seizvet, pehini a scrivas dezàn lizerou leun a deneridiguez dre bere e recoumande an Ilis universel d’e bedennou.
O veza het græt Arc’hescop a Gantorberi e Bro-Sauz, e lequeas ur reglamant vad etouez e bobl, quen dre e instructionou santel, quen dre e zouçder vras hac admirabl ; hac e composas cals a Levriou e pere e remerquer un doctrin hac un devotion ravissant, ispicial pa barlant var excellanç an Itron Varia.
Epad e glènvet e reas e zouguen bemdez d’an Ilis evit clevet an Oferen ; ha pa santas e tostee e heur, e reas lenn dirazàn Passion hor Salver. Mervel a eureu er bloaz 1109, oaget a c’huezec vloaz ha tri-uguent.
1. Evel coustianç ar re vechant ne hean d’o zourmanti e peb léc’h, coustianç ar re vad a so ur sourcen a joa hac a gountantamant evit-o.
2. An nep ne laca quet e studi da brofita ha da avanç bepret er vertuziou, a so en danger d’en em goll
3. Ur merq eo eus ur speret simpl pe superb, counta e vertuziou hac e euvrou mad ; an den, vertuzus, elec’h coms anezo en deus sourci d’o c’huzet.
4. An orgouil pehini a zeu eus ar graçou bras a recever digant Doue, a so pirillus meurbet ; seulvui a c’hraçou hoc’h eus recevet, seul humploc’h e tleit beza.
5. Ma ne zeufe quet an drouc-speret da dempti an eneou santel, e veent marteze en danger d’en em goll dre ar vanite hac an orgouil : mæs seul-vuy ez int temptet, seut-vuy en em humiliont, hac e teuont dre eno da veza agreaploc’h da Zoue.
Gant douçder e reer muy eguet na reer gant rigol pe gant coler. Sant Anselm en deus-èn emprouet mad. En amser ma edo superior eus e Gouent, e lacaas ar peoc’h etouez e Religiuset : hac en amser ma edo Arc’hescop e lacaas ar memes peoc’h etouez e bobl, dre e zouçder admirabl pehihi a c’houneze calonou an oll, hac a ree da bep-unan e garet, e respeti, hac oboissa dezàn e pep tra. C’hui Mistri pere a dræt ec’his esclavet ar re a so didannoc’h, pe en ho servich, a songeal a rit-hu ez int tud evel-d’oc’h ? Ha songeal a rit-hu er faut a goumetit, oc’h o lacaat evel-se da gaout marteze cals a droug ouzoc’h ?
Mar deo obliget ur Mæstr en e dieguez da gaout douçder ha carantez evit e servicherien, peguement muyoc’h na dle-èn quet caout evit e vugale hac e bried.
# Buhez ar Sent/1837/Anicet

| ◄ Joachim | Anicet | Beuva  ► |
Sant Anicet, an daouzecvet Pab abaoue Sant Pêr, ha guinidic eus a Syrii, en devoa ur speret dreist ar gommun hac un aznaoudeguez parfet eus ar Scritur Sacr. Tremen a ree ouspen-ze evit unan eus ar santela Bæleyen eus ar guær a Rom. Ur vertuz hac ur milit quen excellant a reas ma voe choaset evit gouarn an ilis goude maro ha Merzerinti ar Pab Sant Pii.
An ilis e devoa ezom eus ur Pastor quen habil ha quer santel evel-dàn, en un amser e pehini e devoa quement a Adversourien, da lavaret ê quement a Heretiquet da goumbati. Ar Pastor fidel-mâ a zeuas souden d’o aznaout dre e vigilanç, ha d’o zrec’hi dre e zoctrin ; ha, dre voyen e instructionou leun a onction hac a nerz, e rentas ar bobl eus a Rom un exempl caër a vertuz hac a santelez d’ar Gristenien divar-dro, hervez ma er rapport Sant Hegesip, pehini a zeuas da Rom en amser-ze, hac a scrivas eno an Histor eus an Ilis, adalec Passion hor Salver bete’n amser eus ar Pab santel-mâ, da behini e rentas ive cals a servich epad ma chommas er guær vras-se.
Sant Policarp, Escop eus a Smirn, pehini a oa bet Disquibl Sant Yan-Evangelist, a zeuas da gaout Sant Anicet evit quemeret e avis, evit gallout lacaat un urz hac ur reglamant vad en e Escopty. Sant Justin, ur sclerigen vras eus an Ilis, en em gavas ive e Rom en amser ar mernes Pab, en hevelep-fæçoun ma seblante penaus e felle da Zoue consoli ar Pab santel dre ar bresanç eus an try fersonnaich bras-se, ha dre ar sicour dreist-ordinal. a recevas digant-o en amser-ze a drubuil hac a bersecution.
Etre cals a reglamanchou a reas Sant Anicet evit an dud a Ilis, e ordrenas dezo douguen bepret ar Gurunen pe an Tonsur Clerical var o fen. Gregor, eus a Dour a rapport penaus oue Sant Pêr ar c’henta Autor eus ar Gurunen-ze, e memor eus ar C’hurunen Spern hor Salver ; ha seblantout a ra penaus Sant Anicet ne reas e quemense nemet ordren, dre ur gourc’hemen expres, ma vize observet en amser oa zont, ar pez a oa pratiquet diaguent evel un dra recoumandet hebguen.
Ar Pastor fidel-mâ, pehini a zesire a bel amser scuilla e goad evit gloar Jesus-Christ, a aichuas e vuez dre ur Verzerinti glorius, dre urz an Ampalaer Marc-Aurel, er bloaz 165.
Sant Anicet a zesire a bell-Amser scuilla e goad evit Jesus-Christ, hac aichui a reas en effet e vuez dre ar Verzerinti, Ar c’haëra recompanç a ro Doue er bed-mâ, d’ar re o deus e servichet-mad eo rei dezo occasion da anduri cals evintâ, ha da rei memes o buez evit e c’hloar. Ha c’hui hoc’h eus biscoaz comprenet mad na græt reflexion var ar virionez-mâ ?
Ha disposet eo ho calon da souffr evit Doue ? Hennes eo cousgoude ur merq eus ar guir garantez. Dre an disposition eus ho calou var ar poent-mâ e illit guelet ar musul eus ho carantez, e illit aznaout ha c’hui hoc’h eus ur garantez vras, pe neubeut a garantez evit Doue.
# Trede levr - XXXIII

| ◄ Red eo d’e-omp en em zilezel hon-unan ha plega c’hoantegesiou hor c’haloun | Trede levr - XXXIII | Nep piou-bennag zo mignoun da Zoue a gar anezhan e pep tra ha dreist kement zo  ► |
1. — Jezuz-Krist. — Va map, n’ho pezet nep fisians e stad ho kaloun ; ar stad m’emoc’h enn-hi breman ne bado ket pell ; eur stad all a zeuio buhan war he lerc’h. Endra vevot e viot atao evel-se, petra-bennag a oufac’h da ober. Bez’ e viot a-wechou laouen, a-wechou ankeniet ; gweach e viot e peoc’h, gweach all e nec’h ; breman leun a zoujans Doue, bremaik hep doujans ; gweach birvidik, gweach all lezirek e-kenver Doue ; a-wechou e viot fur-braz, a-wechou all ne viot ket.
Petra ra se d’ann den fur a gerz eeun gant hent ar c’hras ; ne zell ket oc’h ar pez a zo evit-han he-unan, ha ne ra van e-bed euz a be du e c’houez ann avel a gas hag a zigas anezhan. N’en deuz ken preder nemet trei holl nerz he ene war-zu ar mad a dle c’hoantaat da gaout. Enn eur ober evel-se, enn eur zellet ouz-in-me hep-ken eo e vezo bepred sioul, stard ha kalounek e-kreiz trouz ha fourgas ar bed.
2. — Seul vui e vezo glann lagad ann ene, seul kalounekoc’h a ze e vezo ann den evit gouzanv reusiou ar vuez-man. Lagad glann ann ene a zeu buhan da devalaat e-touez kalz a dud, siouaz d’ezho, o veza ma karont trei oc’h ar pez a ra plijadur d’ho c’haloun.
Rak-se ez eo dibaot gwelet eunn den n’en em glask ket he-unan e netra. Evel-se ar Juzevien a zeuaz gwechall da Vethani da di Martha ha Mari, na zeujont ket da welet Jezuz hep-ken, dont a rejont ivez da welet Lazar. Red eo eta e ve glann lagad ann ene evit ma vezo troet ouz-in-me hep-ken dreist kement tra zo er bed.
Spered ann den a zeu hag a ia, ne ehan tamm ; hevel oc’h he spered eo he galoun. Kement-se holl, siouaz, kaer hon euz a-wechou, a zeu a berz temptasionou a rankomp stourm out-ho, pe a berz poaniou a zo red d’eomp da c’houzanv, pe a berz kroaziou a dleomp da zougen gant eur galoun izel. Dre-ze eta ez eo red e poanfemp hep paouez evit ma vezo glann lagad ann ene ; hen ober a raimp mar karomp, kredit se. Anez e kouezfemp buhan er pec’hed pe enn enkrez, pe marteze, siouaz, er pec’hed hag enn enkrez war-eunn-dro. Ann hini a fell d’ezhan a greiz he galoun beza da Zoue, da Zoue hep-ken, n’ema ket enn aoun rak taoliou ann ifern, o veza ma oar ne oufe beza trec’het keit ha ma roio Doue nerz d’ezhan. Ne vez ket e drouk out-han he-unan, gwelet a ra peger sempl eo, en em veuli a ra enn abek d’he boaniou, evel ann Abostol sant Paol, o veza ma kresk dre-ze ar feiz hag ar furnez enn-han, hag o veza ma vezo brasoc’h he c’hopr, mar bez treac’h. Mar tigas Doue enkresiou d’ezhan, ec’h en em izela, ec’h anavez ne dal ket e ve frealzet, ha neuze e pok a vriad ha gant karantez d’ar groaz a zo lekeat dira-z-han. Choum a ra sioul war he groaz ; pa vez enn anken, er boan, pa vez dilezet, ne lavar ken nemet ar ger-man, a zo a-walc’h evit-han : Fisians am euz bet enn-hoc’h, Aotrou, va Doue, ne vezinn ket goloet o vez da viken.
# Levr trede - Chap. XI.

| ◄ Penaus e tleer en em fermaat er feis hac en esperanç, pa en em gaver e circonstançou pere a seblant beza control dezo. | Ar gonsolation a deu goude an dribulation, ha gouscoude e seo ret gouzout souffr eb consolation. | Hon affectionou hac hon desirou a dle sevel varzu an êe. ► |
En em rejouissit, Rouanes eus an êe, abalamour ar mab pehini oc’h eus meritet douguen en hoc’h intraillou santel, hac a behini ar maro en devoa coustet deoc’h qement a zaëlou, a so ressuscitet, evei m’en devoa er prometet.
Jouissit e peoc’h eus an union ho pezo gantan, dre e c’hraçou ar re breciussa, betec an deis e pehini e pigno ebars en ee.
Just eo e participac’h muioc’h eguet pep den all, e graçou hac e madoberou e resurrection, pa zeо guir oc’h eus bet muioc’h a lod eguet pep-hini-all en humiliationou eus e bassion.
Pebes joa evidoc’h, pebes consolation er guelet en oll eclat hac en oll c’hloar eus e zivinite, goude ma voa ressuscitet !
Chetu eta ho taëlou sec’het, ar gouli bras eus ho calon parcet ; ho souffrançou a so passeet.
Va mab, Doue a so gant e vignonet en ho phoanniou evit ho c’hrevât dre e c’hraç, ha pa blich gantan, e plaç ar boan e tigass ar gonsolaiion, e plaç ar c’huërvder e tigass an douçder.
Ar roue David a erruas qement-se gantan. Doue, emezan, en deus consolet va ene abroportion ma voa bet affliget diarauc. Mar c’habandon, emezan, a vechou an den just da furol an arne, e ra dezan erfin caout un amser galm.
C’hui a anaves, ô Guerc’hes santel ! ar poaniou pere a anduran abaoue qeit amser ; mæs en em velet a ran atao eb consolation.
Va mab, evit beza eb santout consolation, n’en doc’h qet evit qement-se, dibourveet a bep consolation.
Ha n’en deo qet eur gonsolation ar vella sonjal penaos ar boan ho rent henvel oc’h Jesus, hac ho laca var hent ar barados ?
Doue en deus e zessinou, pa læs e servicherien da souffr eb ober dezo tanva ar c’honsolationou-se, a bere e parlantit.
Beza e zeus sænt pere ho deus passeet dre sec’horiou spirituel ar re vrassa evel dre desertchou sec’h, e pere ne danveant qet an disterra berad eus a c’hlis ar c’honsolationou.
Mignonet Jesus ne dleont qet beza henvel oc’h mignonet an douar, pere ne fell dezo qemeret poan evit ho mignonet, nemet e qement ha ma c’hesperont beza souden recompanset dreizo.
En em reposit e pep tra var ar brovidanç, pa vezo necesser pe memes util deoc’h ar c’honsolationou, ho pezo anezo.
Beza oc’h eus en ho poaniou graç Jesus pehini ho souten ; hac e c’hraç a suffis deoc’h. Ar sænt læset gant Jesus da souffr eb consolationou sansibl, a gave consolation o chom eb consolation, abalamour ma vouient penaus ho c’harantes a deue da veza purroc’h ha disinteressetoc’h.
Gortosit c’hoas un nebeut benac a amser ; gortoit an effet eus ar promessaou great gant Jesus d’ar re a souffr.
Prepari a ra deoc’h en êe an abondanç eus an oll douçderiou hac eus an oll vadou.
Oc’h-pen, va mab, eur pec’her eveldoc’h, hac en a ell goulen beza consolet ? Eur gonsolation e tle beza evit eur pec’her penitant, sonjal penaus, о souffr eb consolation, e ra surroc’h pinigen eus e bec’hejou.
* ↑ Ps. 90. 15.
* ↑ Ps. 93. 19.
* ↑ Ps. 54. 23.
* ↑ Cor. 12. 90.
# Levr trede - Chap. XII.

| ◄ Ar gonsolation a deu goude an dribulation, ha gouscoude e seo ret gouzout souffr eb consolation. | Hon affectionou hac hon desirou a dle sevel varzu an êe. | Petra dleomp da ober evit tenna ennomp ar Speret-Santel. ► |
Goude ma ho poue, ô va Salver ! quitteat an douar, ar songesonou eus ho mam santel, he daoulagad, he affectionou, he huanadou a save oll varzu an êe.
Avi e devoa oc’h ar Sænt hac an Æles, pere a jouisse eus a bresanç he muia-caret, hac e supplie anezo da lavaret deoc’h, e languisse he ene da veza pell diouzoc’h.
Petra a alle ar bed da bresanti dezi a guement a alge plijout dezi ? Pa na garer nemet Jesus, ne fell deomp nemet Jesus.
An hini a ra var an douar e densor eus ho craç hac eus ho mignoniach, n’en deus a vir chagrin nemet da veza privet c’hoas eus ho presanç.
O c’hortos ar maro, pehini ebqen a ell lacaat fin d’am stad languissant, me a gasso bepret, ô va Jesus ! varzu ennoc’h, huanadou eur galon pehini ho tesir, ho calv hac ho cavo bepret re zivesad.
Piou a roï din-me diouasqel evel d’ar pigeon ? Nijal a rafen ha monet da guemeret va repos en ho qichen.
Ar bonbeur-se ha ne vezo-en qet pell amser oc’h erruout ?
Pried va ene hac en a vezo pell o lavaret : Chetu me erru da lacât fin d’ho miser ?
Ah ! an ene fidel a lavar : Deuit, va Jesus. He hirvoud hac he huanadou a lavar bepret : Evel-se bezet great. Deuit, Autrou Jesus.
Va c’halon a barlant ouzoc’h ; va daoulagad ho clasq ; huanadi a ran dre an desir d’ho cuëlet.
Santout a ran e zoun great evit un dra benac a vras ; rampat a ran, gouscoude, er vues-ma.
O Jesus ! great e zoun evidoc’h hac evit ho possedi eternellamant. O Jesus ! pinvidigues infinit, pep tra a vanq e lec’h ma vanqit.
Sclerigen eternel, tout a zeblant tenvaligen elec’h ma ne maoc’h qet.
Ha p’am befe qement so a vadou crouet, ne finisfen qet da vеza paour ha miserabl, ma ne alfen lavaret : Jesus a so tout evidon.
Jesus a so tout evidon ! Coms pehini a lavar hac a gompren tout ; coms pehini n’en deo comprenet mad nemet gant an hini pehini a gar Jesus dreist pep tra.
Pell eta, ô Jesus ! pell dioc’h va c’halon pep carantes-all nemet an hini a ves produet dre ho craç.,
Graç eus va Jesus, tomit bepret va c’halon dre ar flam pur eus ho carantes.
O flam divin ! consumit va ene ! Ma ne allan ho quelet souden, ô va Salver ! me en em zizommajo, da viana, oc’h ho caret.
Va c’harantes, pehini a ro din esperanç d’ho contempli ha d’ho possedi un deis, a vezo va c’honsolation qeit ha ma chomin er vrо estranjour-ma, dispartiet diouzoc’h…
* ↑ Ps. 54. 7.
* ↑ Ap. 22. 12.
* ↑ Apoc. 17. 20.
* ↑ Ps. 26. 8.
# Levr trede - Chap. V.

| ◄ Doue a reserv avechou ar brassa souffrançou d’e fidella servicherien. | Ne dleer qet en em estoni nac en em disconcerti evit santout dic’hout evit ar souffrançou. | O consideri Jesus er groas en em gouracher da souffr bepret. ► |
En em adressi a ran deoc’h, ô Guerc’hes santel ! en droublien e pehini em zaul ar guël eus ar groas. Santout a ran ennon va-hunan un dic’hout vras meurbet evit ar souffranç. An disposition-se a ra din crena.
Va mab, an dic’hout naturel evit ar groas n’ho rent qet criminel dirac Doue. Beza e zeo memes eur sujet a verit, mar chomit atao soumettet d’e volontes.
Pa lavarer penaus ar Sænt a garie ar souffrançou, ne ententer qet ho c’harient naturelamant. Enno an den a hirvoude, ar c’hristen en em rejouisse. Ho santimant naturel a resiste, щæs ar religion a driomphe eus an natur.
Ha sonjal a rit-hu penaus va c’halon ne santas qet betec ar beo, poaniou va mab, e varo var ar c’halvar ?
M’ar deo pep mam sansibl oc’h er poaniou a andur he c’hrouadur, peguement e tleas er beza mam Jesus, pa er guële accablet a dourmanchou hac a zismeganç.
Ret eo beza caret Jesus qement ha m’er c’haren, evit compren peguer cruel e voue ar glac’har eus va ene.
Jesus e-unan, er jardin Olives, a læsas e galon da santout aon rac an tourmanchou hac ar maro. Ne falvezas qet dezan e teuje e zivinite, pehini a roe d’e souffrançou eur merit infinit, da denna digantan ar santimant eus ar memes tourmanchou.
Va mab, nemet n’ho pezo en hoc’h afflictionou qen bolontes nemet bolontes Doue, n’en em droublit qet eus ar pes a basse ennoc’h en despet deoc’h.
Pa erru memes ganeoc’h senti ous ar vivacite naturel, n’en em zigourachit qet, peautramant e c’hajoutfac’h eur faut-all d’hoc’h impatiantet.
Un ourgouil secret eo en em droubli abalamour ne zoar qet parfæt. Fæbl oc’h, ha Doue a anaves ho sempladures. Un den oc’h, ha non pas un æl.
An den ne all qet passeal e vues eb ober eur faut benac, da viana eur faut dister benac, peguement benac ne ve hini e particulier a guement ne alfe ha ne dleffe evita.
N’oc’h qet bet concevet eb pec’het ebet, eveldon-me, na parconseqant delivret dioc’h pep panchant d’an drouc, na dioc’h an oll sempladurezou naturel d’an den.
Pa echapp diganeoc’h eur c’hlem benac, goulennit dioc’h-tu pardon anezan oc’h Doue, promettit dezan e taulot muioc’h a eves. Implorit evit-se sicour e c’hraç, hac antreit adarre e peoc’h, o redoubli a zourci da veilla varnoc’h oc’h-unan.
Eur faut, pe seurt benac e ve, ne all beza guëlloc’h reparet eguet dre an humiliation a receo anezan an hini er c’hommet.
Pa viot en èe, va mab, hac e compagnunes ar sænt, neuse e viot ebqen en impossibilite da bec’hi.
O Rouanes eus ar sænt ! peur e teuyo ar moment eurus-se ! Peur e vizien-me delivret dioc’h an aon da offansi va Doue, aon qer calet evit eur galon pehini er c’har !
Deut, da viana, mam a c’hraç hac a visericord, deut da souten ha da sicour ho servicher. Grit evidon, eus ho protection buissant, evel un difen a enep adversourien va silvidigues.
# D’ar barzed euz ar c’heiz-de

| ◄ Pardon Sant-Treveur | D’ar barzed euz ar c’heiz-de | Ar beorien ► |
* Uz d’ar vro ’vel eur vogeden
* Ar goanv didruez a dremen.
* Enn oabl hudur heolik Doue
* Oar Dreger na baro fete ;
* Eul licher wenn oar ann douar,
* Erc’h ha skorn, ha kaon ha glac’har
* Hag ann awel oar Mene-Bre
* Bemnoz a iud ’vel ar frize,
* ’Vel env ann Anko ’pad ann noz
* Ann awel oar ar mene koz.
* Neuze sav euz ann douar pri
* Ann dud varo emez ho zi :
* Peded, tud vad a Vreiz-Izel,
* Eberr pa glevfed ann awel.
* Aboe blavez ar vosen veur,
* Eur goanv ken kaled, kenvreudeur :
* N’eo ken ar c’hlozard ’kreiz ar c’hoat.
* Nag ann aered o c’houibanad ;
* Na glever nemed ar mor braz
* A lamm hag a grosvol, siouaz !
* — Kichen ann aod d’ann hanter-noz
* Petra, gregik, oud o c’hortoz ?
* Ma goaz a dai ouz sked al loar
* Hag he vugale, ’maint pevar ;
* Aboe ann abarde ’m euz doan,
* Oar ar garrek iouc’h ar morvran
* Klemmuz, vel ar c’hlaz enn draouien,
* Klemmuz ar c’houmm oar dro — Loaven. —
* Ann de warlerc’h pevar arched
* Da gad ar Porz-Gwenn oant douget,
* Douget euz ann enezen-erc’h,
* Eur vaouez mantret oar ho lerc’h :
* Pa oa ann anter-noz o son,
* Oant bet beuet ’kreiz ar mor don.
* II
* Eur vro, zo bet laret d’in-me,
* Eur vro zo e tu ar c’hreiz-de,
* Lec’h ann dud a zo evuruz,
* Rag ann amzer vad zo paduz ;
* Ar vro-ze ive ’ribl ann dour,
* Ar mor-ze bepred glaz ha flour,
* Glasoc’h ’vit broz en abaden
* Ha flourroc’h c’hoaz evid seien ;
* Dre ann tonn ’nn ezen ra stadik
* ’Vel d’he ankene eur floc’hik ;
* Ha pa c’houez ann ezen klouar,
* Dreo a ruz ann houl d’ann douar,
* Lec’h er gwe kamed ann delio
* Na gwenvezont, nag ar bleunio ;
* Ar bleunio bepred ’zo kempenn,
* Hag eno ’diskuiz ar gwenen.
* Eul liorz dre oll larfenn me,
* Avalo aour, ha glaz ar gwe :
* E neiz-ze ann evned zo drant,
* Hag ar merc’hed ive zo koant,
* Ken koant, ken koant, otro Doue,
* Ken na gredfenn selled out he.
* D’ho feunteun zantel r’hallfenn mond,
* Lec’h d’ar pardon oll a deuont,
* Ha neuze glevfenn ar barzed
* O kano ho gwerzio brudet,
* Laouen ’vel ar gwenneli nij,
* Ha muioc’h ar mor-drouz na blij :
* Ar baradoz larfenn eno,
* Ma na vije keit euz ma bro.
* — Potr-kar, oar ann tu all d’al lenn
* Ha na welan eur verc’hig wenn ? —
* Eur verc’h o kanna traou-ann-dour,
* Gwenn he ze, ha bleo melen aour.
* — Ha na glevan eur vouez ive
* A lar kanaouen ann Ele ? —
* Mouez ar plac’h iaouank a glevez
* A lar kanaouen-ar Werc’hez ;
* Kollet aman euz a bell bro
* D’he bro ien a lar kenavo,
* Hag a c’houl pe brema mervel
* Pe gwelet eur wech Breiz-Izel. —
* Deuz eta, merc’hik, ’n da vro ien
* E bro ann derv, tost d’ar Porz-Gwenn.
# D’ar Barz Quellien

| ◄ Diskar-Amzer | D’ar Barz Quellien | Da Vrizeuk ► |
* Malloz d’id, kêr Bariz, lonkerez Brezoned !
* Te jach anê ganid, hag o rent bruzunet.
* Eur mab speredet kaer he devoa Breiz-Izel,
* Hag an evoa c’hoantaet, siouaz ! he dilezel.
* Perak ? — Doue dle gout : me gred e vê pep dén
* Boutet gant eun ael du war zu e blanedenn.
* Darn a lavar ive ne vê ’med en Pariz
* Al labouriou spered paëet hervez o friz,
* Hag ez eo hon mamm Breiz kalz re dano hec’h yalc’h
* Vit gallout er sort traou lakat arc’hant awalc’h.
* Gwir eo, Breiz paour na baë nemet gant he c’halon :
* Ma ne teus ken micher nemet kana pe zon,
* Forz pegen brao da vouez, pegen kaer da spered,
* En Breiz out zur a vél, zur a vara n’out ket.
* Heman ’ta, pa glaskas beva gant e bluenn,
* Réñkas mont da Bariz, bro ar skrivagnerien,
* Hag elec’h chom didrouz da ruza ’nei er gêr,
* Kuitât vit kêr an aour e vro dous Landreger.
* Met, kaer en doe mont pell, Breiz a begas outañ,
* Chomet en e galon dremmet deus ar c’hoantañ ;
* E zoñj na noz na de na drôas diwarni,
* Kresket e garante dre nerz e velkoni.
* E delenn a zonas neuze kaera ma c’hall
* Komz eur galon Breizad forbanet en Bro-C’hall ;
* Biskoaz dén divrôet n’oe muioc’h vid hennez
* Eus douar e gavel éñvor ha dienez.
* Kement e kendalc’has gantan menoziou Breiz,
* Kement e hirvoudas he mil mouez en e greiz,
* Ma sonjas, en dilez garo lec’h ma vevê,
* D’Arvoriz divrôet sevel eur vro neve ;
* Hag eun nozvez e voe tud batet en Pariz
* Pa weljont eur goan vraz savet etre Breiziz
* O komz hag o kana yez karet o zadou,
* Brezoneg Sant Erwan hag hini Sant Kadou.
* Chomet eo bet aboe ar c’hiz kaer en he za :
* Eno gant kôz o mamm e teu da ziskuiza
* Bugale Vreiz, ankouaet gantê eur pennadig
* An holl boan gouzañvet o klask dont pinvidik.
* Eno, eur wech ar bloa, Kellien a gavê
* Didu vid e spered, frankiz vid e hunvre,
* Hag e soñjê gantañ, e-pad eun nozvez c’hoaz,
* E stardê e vamm Breiz etre e ziouvrec’h noaz.
* Allaz ! ne welo ken nemed eus lein an nê
* Ar vro guñv a garê, an traou kaer a ganê ;
* Ne welo ken Ar Roc’h na maeziou Landreger,
* Ar barz-meur Kellien na deuio ken d’ar gêr :
* Kreiz ma c’hê gant ar straed, pleget moarvad e benn
* Ha nijet e spered ’trezek e ôchou gwenn,
* E tigoueas eur c’harr, eur c’harr-houarn diloén
* Hag a rôas d’eañ ’n eun tôl e groaz-nouenn.
* Lâret mad an evoa Marzin an diouganer
* ’Teujê eun aerouant kri, teval ha pounner,
* Da frika hon gouenn-dud, da c’hlac’hari hon hro,
* Da lakat hon mamm Breiz, ziouaz ! da skuilh daero.
* Malloz d’id, kêr Bariz, lonkerez Brezoned !
* Te jach anê ganid, hag o rent bruzunet.
# D’ar barz

| ◄ Petra eo ar vro | D’ar barz | Ann tad kristen d’he vap ► |
* Epad ma’z oud iaouank, o barz, lez das spered
* Ato lemm, ato leal, e pep leac’h da redet ;
* Sko war ann dud e karg, pa skrivont lezennou
* Da zachel war da vro kement seurt gwall reuziou ;
* Med ma teuez enn eunn taol, troidellet gand ann aour,
* Da werza da goustians, kentoc’h eget chom paour,
* Ma teuez ivez trubard, kentoc’h eged herzel,
* Adrenv eur seurt torfed ! gwelloc’h ve d’id mervel.
* Sko war ann teodou louz, war ann dud a skouer foll
* A glask ampoezouni kalounou didamall,
* N’ho lez ket da brezek, na da ziskouez ho flemm
* Heb taoler, ma ve red, kren da zourn war ho dremm ;
* Med ma teuez da lakat eunn deiz da c’hwisiegez
* E skridou divergount hag e levrou divez,
* Enn da galoun ma teu techou fall da c’henel,
* Adrenv eur seurt torfed ! gwelloc’h ve d’id mervel.
* Difenn feiz da dud koz oc’h ar Franmasouned ;
* Vit Jezuz hag he groaz kea d’ann emgann bepred,
* Hag evit dont a-benn euz ar skridou difeiz,
* Kan nerzusoc’h da Zoue, skriv eb ehan noz-deiz ;
* Med euz das feiz ma teuez eunn dervez da ruzia,
* Heb kaout aoun da lakat da vamm baour da lenva.
* Ma nac’hez ar bedenn desket enn da gavel,
* Adrenv eur seurt torfed ! gwelloc’h ve d’id mervel.